Et par friske københavnere og en femtegenerations minkavler fra Thy lyder måske som et umage par, men sammen har de skabt en populær sodavandsis.

Der var god kemi fra første øjeblik, da de to friske københavnergutter, Alexander Bengtsen og Rasmus Thøgersen, mødte den tidligere minkavler Niels Chr. Bach Nielsen. - Jeg tror, han elskede os, vi har lidt den samme humor, lyder det fra de to sjællændere. De kom med en ide om at lave lokalproducerede sodavandsis af saften fra Niels' økologiske bær, der nu avles på fødegården i Sønderhå i Thy frem for de små pelsdyr. - Jeg tænkte da, at det var sådan nogle fra København af, men det skal ikke hedde sig, at det var os, der stoppede dem. Jeg tror, det er sundt nok at få nogle i huset, der tænker lidt anderledes, siger Niels Chr. Bach Nielsen. Og 1. februar flyttede Alexander Bengtsen og Rasmus Thøgersen så deres produktion ind på Bakkegården og lokalerne hos Thy Økobær. Niels Chr. Bach Nielsen var også hurtig til at smide flere hundrede liter saft efter gutterne, som de kunne afprøve i isproduktionen. Og siden er det blevet til brandet Vild Is. - Vi har lånt en ismaskine, og vi har virkelig mødt en masse gavmildhed her i Thy, siger de to ismænd. Og det er måske det vigtigste, de har lært af samarbejdet med Niels Chr. Bach Nielsen. Om tre uger skal de også lære noget nyt, når de første bær skal høstes. Men bæravleren har nu også lært lidt. Især når det kommer til at sælge. Ikke engang et skilt, der viser ned til gårdbutikken, har han fået sat op, men det har Alexander og Rasmus fået lavet om på. - Os fra landet kommer nærmest kravlende hen langs gulvlisten, når vi skal prøve at sælge noget, der bliver der slået mere ud med armene fra storbyfolkene, siger han. Indtil videre så kan ispindene fra Vild Is købes i over 45 butikker landet over. Kun på Bornholm må de stadig kigge langt efter de nordvestjyske sodavandsis.